**สถานธนานุบาลเทศบาลตำบลห้วยยอด มอบข้าวสารและหน้ากากอนามัย แก่ผู้มาใช้บริการเนื่องในวันที่ระลึกการก่อตั้งสถานธนานุบาลของ อปท.**

วันนี้ (12 พ.ค.65) เวลา 10.30 น. ที่สถานธนานุบาลเทศบาลตำบลห้วยยอด นายธวัชชัย วรพงศ์พัฒน์ นายกเทศมนตรีตำบลห้วยยอด พร้อมด้วยนางสาวแพรวนภา ผลาวรรณ์ รองปลัดเทศบาล และนางชุติมา โต๊ะหีม ผู้จัดการสถานธนานุบาลเทศบาลตำบลห้วยยอด ได้มอบข้าวสารและหน้ากากอนามัย เป็นที่ระลึกแก่ประชาชนผู้มาใช้บริการสถานธนานุบาลเทศบาลตำบลห้วยยอด เนื่องในโอกาสวันที่ 12 พฤษภาคมของทุกปีเป็นวันที่ระลึกถึงการก่อตั้งสถานธนานุบาลขององค์กรปกครองส่วนท้องถิ่น ซึ่งสถานธนานุบาลเทศบาลตำบลห้วยยอดได้จัดกิจกรรมดังกล่าวขึ้น เพื่อเป็นการระลึกถึงวันก่อตั้งสถานธนานุบาลขององค์กรปกครองส่วนท้องถิ่น ที่ได้ดำเนินกิจการช่วยเหลือประชาชนและสังคมมาตลอดระยะเวลา 62 ปี ซึ่งปัจจุบันมีสถานธนานุบาลขององค์กรปกครองส่วนท้องถิ่น รวมทั้งสิ้น 252 แห่ง ใน 75 จังหวัด

อย่างไรก็ดี ในสถานการณ์การแพร่ระบาดของโรคติดเชื้อไวรัสโคโรนา 2019 และในช่วงเปิดภาคเรียนปีการศึกษา 2565 สถานธนานุบาลเทศบาลตำบลห้วยยอด ได้ปรับลดอัตราดอกเบี้ยสำหรับผู้ที่นำทรัพย์สินมาจำนำระหว่างวันที่ 1 พฤษภาคม- 30 มิถุนายน 2565 (กำหนดระยะเวลา 2 เดือน) ดังนี้

1. เงินต้นไม่เกิน 5,000 บาท คิดอัตราดอกเบี้ยร้อยละ 0.25 ต่อเดือน

2. เงินต้นเกินกว่า 5,000 บาท คิดอัตราดอกเบี้ยร้อยละ 1 ต่อเดือน

สำหรับผู้มาใช้บริการตั้งแต่วันที่ 1 กรกฎาคม - 31 ธันวาคม 2565 ใช้อัตราดอกเบี้ย ดังนี้

1. เงินต้นไม่เกิน 5,000 บาท คิดอัตราดอกเบี้ยร้อยละ 0.50 บาทต่อเดือน

2. เงินต้นเกินกว่า 5,000 บาท คิดอัตราดอกเบี้ยร้อยละ 1 ต่อเดือน

สอบถามเพิ่มเติม ได้ที่ สถานธนานุบาล เทศบาลตำบลห้วยยอด หมายเลขโทรศัพท์ 075-271-546

พิมมาส จันทร์ผ่อง/นักประชาสัมพันธ์ชำนาญการ/ข่าว

12 พฤษภาคม 2565